**DIRECŢIA TRANSPORT NAVAL**

**Nr. 15036/794**

**Data: 13.05.2025**

**Referat de aprobare**

**a Ordinului ministrului transporturilor și infrastructurii pentru modificarea și înlocuirea anexei la Ordinul ministrului transporturilor și infrastructurii nr. 982/2011 privind aprobarea Listei cuprinzând porturile și locurile de operare și limitele acestora, a căror infrastructură portuară este proprietate privată, precum și limitele radelor portuare și ale zonelor de ancoraj**

În conformitate cu prevederile art. 8 alin. (1) și art. 10 din Ordonanța Guvernului nr. 22/1999 privind administrarea porturilor și a căilor navigabile, utilizarea infrastructurilor de transport naval aparținând domeniului public, precum și desfășurarea activităților de transport naval în porturi și pe căile navigabile interioare, republicată, cu modificările și completările ulterioare:

”Art. 8. - (1) Lista cuprinzând porturile și locurile de operare deschise accesului public, precum și limitele acestora se stabilesc și se aprobă prin ordin al ministrului transporturilor.”

”Art. 10 - Limitele radelor portuare și ale zonelor de ancoraj se stabilesc de către Autoritatea Navală Română, prin căpităniile de port și se fac publice prin avize către navigatori și pe website-ul propriu”,

***SC AGRICOST S.A a solicitat includerea în Anexa la OMTI nr.* 982/2011 privind aprobarea Listei cuprinzând porturile și locurile de operare și limitele acestora, a căror infrastructură portuară este proprietate privată, precum și limitele radelor portuare și ale zonelor de ancoraj,** a următoarelor locuri de operare: **Băndoiu, Blasova, Bălaia și Gingărășoaia.**

Prin adresa nr. 6529 din 12.05.2025, înregistrată la registratura Ministerului Transporturilor și Infrastructurii cu nr. 15036 din 12.05.2025, ***SC AGRICOST S.A.***, a transmis, în conformitate cu Procedura Operațională privind elaborarea și supunerea spre aprobarea conducerii Ministerului Transporturilor și Infrastructurii a Listei cuprinzând porturile și locurile de operare deschise accesului public, precum și limitele acestora ( PO - 09.12 ), documentele necesare includerii următoarelor locuri de operare în Anexa la OMTI nr. 982/2011:

* **Loc de operare Băndoiu** – cu un front portuar de cca. 150 m lungime, cheu pereat, cu protecție din piatră brută zidită și rostuită, care asigură acostarea barjelor fluviale mai mici sau egale cu 1500 t, **amplasament investiție Km 20+750, Dunăre, braț Vâlciu, mal drept**;
* **Loc de operare Blasova** – cu un front portuar de cca. 40 m lungime cheu pereat, cu taluz protejat din piatră brută zidită și rostuită, **amplasament investiție Km 33, Dunăre, braț Măcin, mal stâng;**
* **Loc de operare Bălaia** – cu un front portuar de cca. 103 m lungime, cheu pereat, cu taluz protejat din piatră brută, zidit și rostuit, care asigură acostarea barjelor fluviale mai mici sau egale cu 1200 t, **amplasament investiție Km 195, Dunăre, mal drept;**
* **Loc de operare Gingărășoaia** - cu un front portuar de cca. 140 m lungime, cheu pereat din piatră brută, zidit și rostuit, care asigură acostarea barjelor fluviale cuprinse între 1500 t – 3000 t (în funcție de nivelul Dunării), **amplasament investiție Km 5, Dunăre, braț Vâlciu, mal drept.**

Investițiile dispun de amenajări permanente cum ar fi:

* Zone de depozitare temporară de scurtă durată sau accidentală;
* Construcții de primire, verificare și cântărire a produselor agricole;
* Accese rutiere pentru autovehicule de transport, echipamente și utilaje de preluare din vehicule și livrare la barje;
* Rețele și echipamente electrice de deservire portuară.

Analizând documentațiile depuse, s-a constatat că investițiile :”Loc de operare Băndoiu” , ”Loc de operare Blasova”, ”Loc de operare Bălaia” și ”Loc de operare Gingărășoaia” întrunesc condițiile de locuri de operare și pot fi incluse în Lista cuprinzând porturile și locurile de operare și limitele acestora, a căror infrastructură portuară este proprietate privată, precum și limitele radelor portuare și ale zonelor de ancoraj, aprobată prin OMTI nr. 982/2011, cu modificările și completările ulterioare.

Având în vedere cele de mai sus, s-a întocmit proiectul de *Ordin al ministrului transporturilor și infrastructurii pentru modificarea și înlocuirea anexei la Ordinul ministrului transporturilor și infrastructurii nr. 982/2011 privind aprobarea Listei cuprinzând porturile și locurile de operare și limitele acestora, a căror infrastructură portuară este proprietate privată, precum și limitele radelor portuare și ale zonelor de ancoraj*, anexat, pe care, dacă sunteți de acord, vă rugăm să îl aprobați.

**Doina Teodora COJOCARU**

**Director**

Întocmit

Cristian Blede / 14.05.2025

Mihaela Măchiță